О Б Р А З Л О Ж Е Њ Е

У складу са Стратегијом за социјално укључивање Рома и Ромкиња у Републици Србији за период од 2016. до 2025. године, Град Ниш усваја Локални акциони план за унапређење положаја Рома на територији Града Ниша за период од 2017. до 2019. године (у даљем тексту: ЛАП). Циљ доношења ЛАП-а јесте унапређење положаја ромског становништва, појединаца и заједнице, у Нишу, посебно у областима: образовања, запошљавања, услова становања и комуналне опремљености ромских насеља, здравствене заштите и културе и информисања. Питањима којима се бави ЛАП, бавили су се и раније усвојени и имплементирани стратешки документи Града Ниша, па ЛАП представља унапређени и интегрисани приступ подршци овој вулнерабилној категорији становништва.

Град Ниш препознаје Роме као најбројнију националну мањину на својој територији, којих према званичним статистичким подацима има 6996, док се незванично процењује да ромска популацију у Нишу броји око 15000 припадника. Радна група која је израдила нацрт ЛАП-а, мапирала је тренутну ситуацију ромске заједнице у Нишу, Генерално, Роме у Нишу карактерише лош квалитет стеченог образовања (често и одсуство било каквог формалног образовања које је код ромске популације присутно у већем проценту у односу на општу популацију), које представља велику препреку у запошљавању и економском осамостаљивању, те Роми представљају значајну групу корисника права из области социјалне заштите. Роми који живе у ромским насељима суочени су са проблемом нерегулисаних имовинско-правних односа тих насеља и објеката у њима, те лоше комуналне и инфраструктурне опремљености насеља. ЛАП се бави и доступношћу Ромима права из области здравствене заштите, као и очувањем културе и традиције Рома, те правом Рома на информисање на матерњем језику.

По мапирању тренутне ситуације у којој Роми у Нишу живе, уз препознавање мера које је Град Ниш са надлежним институцијама до сада спроводио, ЛАП дефинише предлоге мера које треба предузети у препознатим областима (образовање, запошљавање, становање и комунална инфраструктура, здравство и култура и информисање) у периоду од 2017. до 2019. године, како би се постигли циљани исходи, уз дефинисање индикатора постигнутих циљева.

Одлуком о буџету Града Ниша за 2017. годину, финансијска средства за имплементцију Акционог плана нису предвиђена у оквиру програма и програмских активности Секретаријата за дечију и социјалну заштиту, па ће се имплементација активности из Акционог плана за која је потребно обезбедити финансијска средства одвијати у периоду 2018.-2019. година и биће предвиђена за предметни период у износу од по 5.000.000,00 РСД на годишњем нивоу.

ГРАДСКА УПРАВА

СЕКРЕТАРИЈАТ ЗА ДЕЧИЈУ И СОЦИЈАЛНУ ЗАШТИТУ

СЕКРЕТАР

Мирјана Поповић